Di new President na long time loyal Zanu-PF senior member and very close supporter of Robert Mugabe but on 6 November, 2017, Mugabe sack Mnangagwa as di vice president of Zimbabwe, and na dis one make di military chook hand inside di whole matter to change di country leader.

Na for di national sports stadium dem swear in Mnangagwa, in front of thousands of im supporters, very important people and foreign diplomats.

Plenty buses begin carry people go di 60,000 seater stadium for early morning go see for di first time as fresh blood enter government.

Mugabe, wey don rule Zimbabwe for 37 years, no show for di ceremony.

Mugabe don clock 93 years and im no too strong. Tori be say wetin cause trouble for am na as im dey dribble people like Maradona, dey use style arrange for im wife to take over when im comot for office.